# AKTUALIZOVANÉ 18:02 Výbor odobril výzvu prezidentovi, aby vymenoval Čentéša

BRATISLAVA. Ústavnoprávny parlamentný výbor dnes schválil návrh uznesenia Národnej rady SR z dielne Milana Horta, v ktorom Národná rada SR žiada prezidenta SR [Ivana Gašparoviča](http://www.sme.sk/storm/itextg.asp?idh=9603716&ids=6), aby urýchlene pristúpil k vymenovaniu Jozefa Čentéša za generálneho prokurátora Slovenskej republiky.

Miernejší návrh predsedu výboru Radoslava Procházku (KDH) výbor neschválil. Procházka chcel, aby parlament prezidenta žiadal, aby už rozhodol, či už kladne alebo záporne, o vymenovaní Jozefa Čentéša na post generálneho prokurátora.

Procházka uviedol, že svoj pozmeňovací návrh už asi plénu nepredloží. V návrhu parlament žiada prezidenta, aby rešpektoval rozhodnutie Národnej rady SR zo 17. júna 2011 a v súlade s [Ústavou](http://www.sme.sk/storm/itextg.asp?idh=9603719&ids=6) Slovenskej republiky a zákonmi Slovenskej republiky, urýchlene vymenoval Čentéša a tým zabezpečil riadny chod generálnej prokuratúry.

"Pochybnosti prezidenta o voľbe generálneho prokurátora v parlamente posilnila aj informácia zo zverejneného údajného dokumentu SaSanka s komunikáciou predsedu parlamentu [Richarda Sulíka](http://www.sme.sk/storm/itextg.asp?idh=9606369&ids=5) s Mariánom Kočnerom. Aj preto hlava štátu považuje za najzodpovednejšie riešenie počkať na verdikty Ústavného súdu SR o podnetoch pánov Čentéša a Trnku," povedal pre agentúru SITA hovorca prezidenta SR Marek Trubač v reakcii na dnešné rozhodnutie Ústavnoprávneho výboru NR SR.



**utorok 31. 1. 2012 13:23** | sita  
[© 2012 Petit Press. Autorské práva sú vyhradené a vykonáva ich vydavateľ. Spravodajská licencia vyhradená.](http://www.sme.sk/c/6239555/vybor-odobril-vyzvu-prezidentovi-aby-vymenoval-centesa.html)